एनएसएलको अर्धशतक
दिन थियो, वर्ष ०७८ को वैशाख ११ । यो त्यही दिन हो, जबदेखि नेपाली फुटबलमा पहिलो पटक फ्रेन्चाइज लिग सुरु भयो । नेपाल सुपर लिग (एनएसएल) को पहिलो खेल जुरेको थियो, काठमाडौं रेजर्स र ललितपुर सिटी एफसीबीच ।
काठमाडौँ — दिन थियो, वर्ष ०७८ को वैशाख ११ । यो त्यही दिन हो, जबदेखि नेपाली फुटबलमा पहिलो पटक फ्रेन्चाइज लिग सुरु भयो । नेपाल सुपर लिग (एनएसएल) को पहिलो खेल जुरेको थियो, काठमाडौं रेजर्स र ललितपुर सिटी एफसीबीच ।त्यसको साढे दुई वर्षभन्दा बढी समयपछि प्रतियोगिताको दोस्रो संस्करण आइपुग्दा शुक्रबार त्यसको अर्धशतकीय खेल पूरा भएको छ । त्यो ५० औं खेलमा भिडेका थिए, त्यही ललितपुर र झापा एफसी, अनि नतिजा रह्यो, गोलरहित ।दशरथ रंगशाला भएको पहिलो ऐतिहासिक खेलमा ललितपुरका क्रोएसियाली खेलाडी भिलियम पोसिनकोभिचले बल चलाएर प्रतिस्पर्धा सुरु गरे । अर्को ऐतिहासिक ५० औं खेलमा झापाका सर्बियाली गोलरक्षक स्टेफन क्युपिचले अन्तिम पटक बल छोए । यसरी प्रतियोगिताको ५० खेलको यात्रा टुंगियो । यसबीच पूरा प्रतियोगितासँग जोडिएका खास खास तथ्यांक कस्तो रहे त ? यी यस्ता तथ्यांक हुन जसले अबका खेललाई रोमाञ्चक बनाउन आधार तयार पार्नेछ ।प्रतियोगितामा पहिलो गोल गर्ने खेलाडी रहे, काठमाडौंका क्यामरुनी खेलाडी मेसुके ओलेमोउ । यो गोल ललितपुरविरुद्ध निस्केको थियो । अहिले ५० औं खेल आइपुग्दा १ सय ३ गोल भएका छन्, २.०६ को औसतले । त्यसमध्ये पहिलो संस्करणमा ५८ गोल भए । अहिलेको संस्करणका २५ खेलमा ४५ गोल भएका छन् र औसत झरेर १.८ मा पुगेको छ । यी ४५ गोलमध्ये ३० विदेशी खेलाडीको नाममा रहेको छ भने १५ मात्रै नेपाली खेलाडीको नाममा ।पूरा १ सय ३ गोललाई आधार मान्ने हो भने यसमध्ये ५६ गोल विदेशी गरे, नेपाली खेलाडीको भागमा ४७ मात्रै । प्रतियोगितामा सर्वाधिक गोल गर्ने खेलाडी पनि तिनै ओलेमोउ रहेका छन् । उनले यसपल्टको संस्करणमा खेलिरहेका छैनन् । उनले वर्ष ०७८ का नौ खेलमा आठ गोल गरेका छन् । त्यसमा एक ह्याट्रिक पनि समावेश छ र यो काठमाडौंले विराटनगर एफसीविरुद्ध प्राप्त गोलमा आत्मसात् गरेका थिए । यो नै प्रतियोगितामा एक मात्र तीन गोलको प्रदर्शन रहेको छ ।अहिलेसम्म एकै खेलमा भएको सर्वाधिक गोल नौ हो, जुन काठमाडौं र विराटनगरबीच पहिलो संस्करणमा भएको थियो । त्यसमा विराटनगरले सुरुमै दुई गोलको अग्रता लिएर पनि त्यसलाई रक्षा गर्न सकेको थिएन् । सर्वाधिक ठूलो अन्तरको जित निकाल्ने काम भने ललितपुरले गरेको थियो । उसले विराटनगरलाई ४–० ले हराएको थियो । यसपल्ट पनि ललितपुरले चितवनलाई हराएको ३–१ को स्कोर एकै खेलमा सर्वाधिक गोलको प्रदर्शन रहेको छ ।यसपटकको ५० खेलमा ३४ त्यस्तो खेल रहे, जसमा स्पष्ट जित निस्केको थियो । अनि १६ यस्ता खेल रहे, जुन बराबरीमा टुंगिए । सात खेल भने गोलरहित बराबरी रहे । त्यसमध्ये सर्वाधिक बढी आठ खेल जित्ने टिम रहेको छ, डिफेन्डिङ च्याम्पियन काठमाडौं । उसले नै अहिलेसम्म सर्वाधिक १४ खेल खेलेको छ । ललितपुर पनि उसकै बराबरीमा छ, १४ खेल खेलेर । ललितपुरले भने अहिलेसम्म पाँच जित आत्मसात् गरेको छ ।धनगढी एफसीले भने १३ खेलमा छ जित हात पारेको छ । प्रतियोतिगाकै इएतिहासमा सर्वाधिक हार बेहोर्ने टिम भने एफसी चितवन रहेको छ । पहिलो संस्करणमा चितवनले एकै खेल पनि जित्न सकेको थिएन् । अहिलेसम्म उसले सात खेल गुमाइसकेको छ, १२ खेलमा । ललितपुरले सर्वाधिक धेरै चार खेल गोलरहित बराबरी खेलेको छ । त्यसमध्ये तीन गोलरहित बराबरी यसपल्टको संस्करणका छन् । झापाविरुद्धको उसको अन्तिम खेल पनि संयोगले गोलरहित नै रह्यो ।काठमाडौंले तीन पटक लगातार तीन खेल जितेको छ । यस्तै ललितपुरले एकपल्ट लगातार तीन खेल जितेको छ । लगातार अपराजित यात्राको कीर्तिमान पनि ललितपुरकै नाममा जोडिएको छ । यसपल्ट ललितपुर आफूले खेलेका छ खेलमा अपराजित छ । त्यसपछि धनगढी पनि यसपल्ट आफूले खेलेका पाँच खेलमा पराजित छ । लगातार सबैभन्दा बढी हारेको खराब कीर्तिमान भने चितवनको नाममा छ । पहिलो र दोस्रो संस्करणमा गरेर चितवन लगातार पाँच खेलमा पराजित रहेको थियो ।गोलरक्षकको मात्र होइन्, पूरा डिफेन्सकै लागि सबैभन्दा गर्वको विषय हुन सक्छ, क्लिन सिट । पहिलो संस्करणमा गोलरक्षक विकेश कुथुले काठमाडौंका लागि खेलेका थिए र त्यसमा उनले पाँच खेलमा गोल खाएनन् । काठमाडौंको उपाधि यात्रामा उनको यो प्रदर्शन महत्त्वपूर्ण रह्यो । यसपल्ट उनले स्पोर्टिङ इलामका लागि खेलिरहेका छन् र दुई खेलमा गोल खाएका छैनन् । त्यस अर्थमा आफू खेलेका १३ खेलमा उनले सात खेलमा कुनै गोल खाएनन् ।यसपल्ट झापाले चार खेलमा क्लिन सिट राखेको छ र त्यसमध्ये तीन खेल त गोलरहित बराबरी रहेको छ । उसका गोलरक्षक क्युपिचले यी चार खेलमा कुनै गोल नखाएको हो । लगातार सबैभन्दा बढी समय गोल नखाएको कीर्तिमान उनकै नाममा छ र यसमा अझ थप समय जोडिने निश्चित छ । झापाले आफ्ना पछिल्ला चार खेलमा कुनै गोल खाएको छैन । पोखरा थन्डर्सले उसका विरुद्ध अन्तिम पटक गोल गरेको थियो । त्यस अर्थमा क्युपिचले कीर्तिमान ४ सय ३१ मिनेट भएको छ, कुनै गोल नखाएको । यी सबै तथ्यांक हेर्दा केही हदसम्म नेपाली खेलाडीमाथि विदेशी नै हाबी रहेको देखिन्छ । प्रशिक्षकको स्थिति कस्तो छ त ? यसमा भने नेपाली प्रशिक्षक नै अगाडि छन् । एनएसएलमा छ नेपाली प्रशिक्षक देखिएका छन् र ती हुन्, बालगोपाल महर्जन, मेघराज केसी, नवीन न्यौपाने, सनोज श्रेष्ठ, युगलकिशोर राई र विजय महर्जन । यसमध्ये विजयले मात्रै पहिला पल्ट टिम हेरिरहेका छन् । यसमध्ये बालगोपाल र नवीनले एकै टिमलाई निरन्तरता दिएका छन्, काठमाडौं र पोखरालाई ।कुल पाँच विदेशी प्रशिक्षकमा पहिलो संस्करणमा देखिएका थिए, यान ल र प्रदीप हुमागाई । यहाँनिर प्रदीपलाई पनि विदेशी नै मानिएको छ र उनी नै त्यस्तो एक मात्र प्रशिक्षक रहेका छन्, जो वर्खास्तीमा परे । चार खेलपछि उनी टिमबाट अलग भए र उनको स्थानमा सहायक प्रशिक्षकका रूपमा राजु तामाङले जिम्मेवारी सम्हालेका थिए । ललितपुरले उनलाई बर्खास्त गरेको थियो । यसपल्ट तीन नयाँ विदेशी प्रशक्षिक देखा परे, मेहराज उद्दिन, इयान एन्ड्र्यु गिलान, ओरिओल मोहेनडानो । 